Oberglatt liit im Zürcher Unterland an de Glatt. Im Oschte gränzt d Gmäind an de Flughafe Chloote. Zue de Gmäind ghöört au na de Wiiler Hofstette (Hofstetten). S Piet vo de Gmäind umfasst 49,7 % landwirtschaftlichi Flèchi, 10,6 % Wald, 13,4 % Sidligsflechi, 17,9 % Vercheersflechi und 2,1 % Gwässerflechi. Naachbergmäinde sind Hööri im Norde, Bachebüüli im Nordoste, Winkel im Oschte, Rümlig im Süde, Niderglatt im Südweschte und Niderhasli im Nordweschte.